HOTĂRÂRE Nr. 206/2024 din 14 martie 2024

pentru aprobarea bugetului şi a cheltuielilor necesare pregătirii şi desfăşurării în bune condiţii a alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 217 din 14 martie 2024

În temeiul art. 108 din Constituţia României, republicată, şi al art. 29 alin. (1) lit. b) şi art. 35 alin. (1) din Ordonanţa de urgenţă a Guvernului nr. 21/2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024,

**Guvernul României** adoptă prezenta hotărâre.

ART. 1

(1) Pentru efectuarea cheltuielilor necesare pregătirii şi desfăşurării în bune condiţii a alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024, denumite în continuare, generic, alegerile din data de 9 iunie 2024, se suplimentează bugetul Ministerului Afacerilor Interne, al Autorităţii Electorale Permanente, al Ministerului Afacerilor Externe, al Serviciului de Telecomunicaţii Speciale, al Agenţiei Naţionale de Integritate, al Consiliului Naţional pentru Studierea Arhivelor Securităţii, precum şi al Secretariatului General al Guvernului, pentru Institutul Naţional de Statistică şi pentru Administraţia Naţională a Rezervelor de Stat şi Probleme Speciale, din Fondul de rezervă bugetară la dispoziţia Guvernului, prevăzut în bugetul de stat pe anul 2024, cu sumele prevăzute în anexa care face parte integrantă din prezenta hotărâre.

(2) Se autorizează Ministerul Finanţelor, la propunerea ordonatorilor principali de credite, să introducă modificările ce decurg din aplicarea prevederilor prezentei hotărâri în structura bugetului de stat pe anul 2024 şi în volumul şi structura bugetelor autorităţilor prevăzute la alin. (1).

(3) Sumele rămase neutilizate se restituie la Fondul de rezervă bugetară la dispoziţia Guvernului până la sfârşitul anului 2024.

(4) Fondul de rezervă bugetară se alimentează în condiţiile legii în termen de 10 zile de la data intrării în vigoare a prezentei hotărâri, potrivit art. 35 şi 36 din Ordonanţa de urgenţă a Guvernului nr. 21/2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024, pentru a asigura sursele de finanţare a categoriilor de cheltuieli prevăzute la art. 2 alin. (2).

ART. 2

(1) Se aprobă bugetul şi cheltuielile necesare pentru pregătirea, organizarea şi desfăşurarea alegerilor din data de 9 iunie 2024, care se suportă din bugetul de stat, astfel cum acestea sunt prevăzute în anexă.

(2) Categoriile principale de cheltuieli necesare pregătirii şi desfăşurării în bune condiţii a alegerilor din data de 9 iunie 2024 sunt următoarele:

a) cheltuielile privind sediile, dotarea şi funcţionarea birourilor electorale;

b) indemnizaţiile membrilor birourilor electorale, ale personalului tehnic auxiliar, ale statisticienilor, ale informaticienilor, operatorilor de calculator, personalului Ministerului Afacerilor Interne inclus în planurile de măsuri privind activităţile specifice din competenţă în vederea organizării şi desfăşurării în bune condiţii a alegerilor, aprobate la nivelul Ministerului Afacerilor Interne şi al Poliţiei Române, şi ale personalului Administraţiei Naţionale a Rezervelor de Stat şi Probleme Speciale, inclusiv ale personalului unităţilor subordonate acesteia, care asigură centralizarea, manipularea, transportul, livrarea, distribuirea, restituirea şi/sau predarea hârtiei necesare tipăririi buletinelor de vot, respectiv preluarea hârtiei rămase neutilizată;

c) cheltuielile privind întocmirea şi tipărirea listelor electorale permanente, a copiilor de pe listele electorale speciale, a formularelor listelor electorale suplimentare şi ale extraselor de pe lista electorală suplimentară la alegerile pentru membrii din România în Parlamentul European din anul 2024;

d) cheltuielile privind întocmirea şi tipărirea listelor electorale permanente, a listelor electorale complementare, a copiilor de pe listele electorale complementare, a tipizatelor listelor electorale suplimentare, a extraselor de pe lista electorală permanentă, copia de pe lista electorală complementară şi lista suplimentară la alegerile pentru autorităţile administraţiei publice locale din anul 2024;

e) cheltuielile privind întocmirea şi tipărirea tipizatelor şi a celorlalte formulare utilizate în activitatea birourilor electorale ale secţiilor de votare;

f) cheltuielile pentru punerea în aplicare de către personalul Ministerului Afacerilor Interne a planurilor de măsuri privind activităţile specifice din competenţă în vederea organizării şi desfăşurării în bune condiţii a alegerilor, aprobate la nivelul Ministerului Afacerilor Interne şi al Poliţiei Române;

g) cheltuielile pentru tipărirea proceselor-verbale privind consemnarea rezultatelor votării;

h) cheltuielile pentru serviciile de telefonie specială şi de comunicaţii de voce şi date, necesare birourilor electorale;

i) cheltuielile privind dezvoltarea şi asistenţa tehnică pentru funcţionarea Registrului electoral, precum şi activităţile specifice de gestionare a acestuia în perioada electorală;

j) cheltuielile privind dezvoltarea şi asistenţa tehnică pentru programele informatice utilizate la desemnarea preşedinţilor birourilor electorale ale secţiilor de votare şi a locţiitorilor acestora, precum şi a operatorilor de calculator ai birourilor electorale ale secţiilor de votare;

k) cheltuielile pentru funcţionarea Sistemului informatic de monitorizare a prezenţei la vot şi de prevenire a votului ilegal;

l) cheltuielile pentru funcţionarea Sistemului informatic de centralizare a datelor din procesele-verbale privind consemnarea rezultatelor votării;

m) cheltuielile pentru dotarea cu echipamente, tehnică de calcul, consumabile şi servicii necesare pentru organizarea şi funcţionarea staţiilor de prelucrare privind centralizarea rezultatelor alegerilor;

n) cheltuielile pentru urnele de vot, urnele speciale şi cabinele de vot;

o) cheltuielile pentru imprimarea buletinelor de vot;

p) cheltuielile pentru confecţionarea ştampilelor electorale şi a timbrelor autocolante;

q) cheltuielile pentru confecţionarea ecusoanelor membrilor birourilor electorale ale secţiilor de votare;

r) cheltuielile de transport, ambalare şi distribuire a materialelor, a documentelor şi a tipizatelor prevăzute de lege pentru desfăşurarea procesului electoral, precum şi cheltuielile de transport necesare bunei desfăşurări a activităţii birourilor electorale;

s) cheltuielile de informare a alegătorilor;

ş) cheltuielile pentru realizarea, distribuirea şi/sau difuzarea de publicaţii, ghiduri, broşuri şi/sau pliante specifice în materie electorală;

t) cheltuielile pentru observatorii internaţionali;

ţ) cheltuielile pentru organizarea procedurilor de recrutare şi selecţie a experţilor electorali, precum şi a operatorilor de calculator ai birourilor electorale ale secţiilor de votare;

u) cheltuielile privind instruirea primarilor, a secretarilor unităţilor administrativ-teritoriale, a prefecţilor, a mandatarilor financiari, a preşedinţilor birourilor electorale ale secţiilor de votare şi a locţiitorilor acestora, a personalului implicat în efectuarea operaţiunilor tehnice privind stabilirea rezultatelor alegerilor, precum şi a operatorilor de calculator ai birourilor electorale ale secţiilor de votare şi a informaticienilor;

v) cheltuielile pentru asigurarea locurilor speciale de afişaj electoral şi pentru amplasarea panourilor electorale;

w) cheltuielile pentru primirea, procesarea şi publicarea declaraţiilor de avere şi de interese ale candidaţilor;

x) cheltuielile privind arhivarea materialelor rezultate din procesul electoral;

y) cheltuielile pentru dotarea grupurilor sanitare ale sediilor secţiilor de votare din ţară cu materiale destinate igienei personale, precum săpun, prosoape de hârtie şi uscătoare de mâini.

ART. 3

(1) Preşedinţii birourilor electorale ale secţiilor de votare din ţară, locţiitorii acestora şi operatorii de calculator primesc indemnizaţiile prevăzute la art. 23 alin. (1) lit. a) şi alin. (2) din Ordonanţa de urgenţă a Guvernului nr. 21/2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024, dar nu mai mult de 5 zile, respectiv nu mai mult de 3 zile în situaţia organizării unui nou tur de scrutin conform art. 39 alin. (1) lit. h), art. 101 alin. (3) şi art. 101^1 alin. (3) din Legea nr. 115/2015 pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali, cu modificările şi completările ulterioare.

(2) Membrii birourilor electorale ale secţiilor de votare din ţară, alţii decât cei prevăzuţi la alin. (1), primesc indemnizaţiile prevăzute la art. 23 alin. (1) lit. b) şi alin. (2) din Ordonanţa de urgenţă a Guvernului nr. 21/2024, dar nu mai mult de 5 zile, respectiv nu mai mult de 3 zile în situaţia organizării unui nou tur de scrutin conform art. 39 alin. (1) lit. h), art. 101 alin. (3) şi art. 101^1 alin. (3) din Legea nr. 115/2015, cu modificările şi completările ulterioare.

(3) Informaticienii primesc indemnizaţiile prevăzute la art. 23 alin. (1) lit. f) şi alin. (2) din Ordonanţa de urgenţă a Guvernului nr. 21/2024, dar nu mai mult de 5 zile, respectiv nu mai mult de 3 zile în situaţia organizării unui nou tur de scrutin conform art. 39 alin. (1) lit. h), art. 101 alin. (3) şi art. 101^1 alin. (3) din Legea nr. 115/2015, cu modificările şi completările ulterioare.

(4) Preşedinţii birourilor electorale ale secţiilor de votare din străinătate şi locţiitorii acestora primesc indemnizaţiile prevăzute la art. 23 alin. (1) lit. l) şi alin. (2) din Ordonanţa de urgenţă a Guvernului nr. 21/2024, dar nu mai mult de 5 zile.

(5) Membrii birourilor electorale ale secţiilor de votare din străinătate care îndeplinesc şi atribuţiile operatorilor de calculator primesc indemnizaţiile prevăzute la art. 23 alin. (1) lit. m) şi alin. (2) din Ordonanţa de urgenţă a Guvernului nr. 21/2024, dar nu mai mult de 3 zile.

(6) Membrii birourilor electorale ale secţiilor de votare din străinătate, alţii decât cei prevăzuţi la alin. (4) şi (5), primesc indemnizaţiile prevăzute la art. 23 alin. (1) lit. n) şi alin. (2) din Ordonanţa de urgenţă a Guvernului nr. 21/2024, dar nu mai mult de 3 zile.

(7) Personalul Ministerului Afacerilor Interne inclus în planurile de măsuri privind activităţile specifice din competenţă în vederea organizării şi desfăşurării în bune condiţii a alegerilor din data de 9 iunie 2024, aprobate la nivelul Ministerului Afacerilor Interne şi al Poliţiei Române, primeşte indemnizaţia pe zi de activitate prevăzută la art. 23 alin. (3) din Ordonanţa de urgenţă a Guvernului nr. 21/2024 pentru cel mult 5 zile de activitate, respectiv pentru 3 zile care precedă ziua votării, pentru ziua votării şi pentru ziua imediat următoare zilei votării.

(8) Prin excepţie de la prevederile art. 4 alin. (1), indemnizaţia pe zi de activitate prevăzută la art. 23 alin. (3) din Ordonanţa de urgenţă a Guvernului nr. 21/2024 se acordă numai dacă durata desfăşurării activităţii este de cel puţin 8 ore pe zi. În cazul în care activitatea se desfăşoară pe o durată mai mare de 8 ore pe zi, se adaugă şi sumele corespunzătoare timpului efectiv prestat în plus, stabilite proporţional cu indemnizaţia respectivă, urmând ca acelaşi mod de acordare a indemnizaţiei să fie aplicabil şi în cazul în care, potrivit programului de lucru stabilit, activitatea de cel puţin 8 ore cumulat se desfăşoară fără întrerupere în două zile calendaristice. Cuantumul total al indemnizaţiilor astfel cuvenite pentru fiecare persoană implicată nu poate depăşi cuantumul a 5 indemnizaţii pe zi de activitate.

(9) Personalul Administraţiei Naţionale a Rezervelor de Stat şi Probleme Speciale, inclusiv personalul unităţilor subordonate acesteia, care asigură centralizarea, manipularea, transportul, livrarea, distribuirea, restituirea şi/sau predarea hârtiei necesare tipăririi buletinelor de vot, respectiv preluarea hârtiei rămase neutilizată, primeşte indemnizaţia pe zi de activitate prevăzută la art. 23 alin. (4) din Ordonanţa de urgenţă a Guvernului nr. 21/2024, dar nu mai mult de 50 de zile.

ART. 4

(1) Prin zi de activitate se înţelege munca desfăşurată pe parcursul unei zile calendaristice, indiferent de numărul de ore prestate.

(2) Pe durata funcţionării birourilor electorale, autorităţile şi instituţiile publice la care sunt angajate persoanele prevăzute la art. 23 alin. (1) din Ordonanţa de urgenţă a Guvernului nr. 21/2024 le asigură acestora plata drepturilor salariale, a indemnizaţiilor de detaşare, precum şi a oricăror alte diurne şi drepturi băneşti cuvenite potrivit legii.

(3) Primirea indemnizaţiilor prevăzute la art. 23 alin. (1) - (4) din Ordonanţa de urgenţă a Guvernului nr. 21/2024 nu afectează dreptul de a primi alte diurne, indemnizaţii, pensii sau alte drepturi băneşti cuvenite în baza unor legi speciale.

ART. 5

(1) Plata indemnizaţiilor membrilor birourilor electorale ale secţiilor de votare se face pe baza listelor de prezenţă aprobate de către preşedinţii birourilor electorale ale secţiilor de votare.

(2) Plata indemnizaţiilor membrilor, personalului tehnic auxiliar şi ale statisticienilor birourilor electorale de circumscripţie se face pe baza listelor de prezenţă, avizate de către preşedinţii birourilor electorale de circumscripţie şi aprobate de către prefecţi.

(3) Plata indemnizaţiilor operatorilor de calculator se face pe baza listelor de prezenţă, avizate de către preşedinţii birourilor electorale ale secţiilor de votare şi aprobate de către prefecţi. Serviciul de Telecomunicaţii Speciale pune la dispoziţia prefecţilor, la solicitarea acestora, informaţii privind participarea operatorilor de calculator la activităţile realizate pentru pregătirea şi organizarea procesului electoral.

(4) Plata indemnizaţiilor membrilor, personalului tehnic auxiliar şi ale statisticienilor Biroului Electoral Central se face pe baza listelor de prezenţă aprobate de către preşedintele Biroului Electoral Central.

(5) Plata indemnizaţiilor membrilor, personalului tehnic auxiliar şi ale statisticienilor biroului electoral pentru secţiile de votare din străinătate se face pe baza listelor de prezenţă aprobate de către preşedintele biroului electoral pentru secţiile de votare din străinătate.

(6) Plata indemnizaţiilor prevăzute la art. 23 alin. (2) şi (3) din Ordonanţa de urgenţă a Guvernului nr. 21/2024, pentru personalul Ministerului Afacerilor Interne inclus în planurile de măsuri privind activităţile specifice din competenţă în vederea organizării şi desfăşurării în bune condiţii a alegerilor din data de 9 iunie 2024, se face pe baza listelor de prezenţă întocmite şi aprobate potrivit procedurilor emise la nivelul Ministerului Afacerilor Interne şi al Poliţiei Române.

(7) Plata indemnizaţiilor pe zi de activitate ale personalului Administraţiei Naţionale a Rezervelor de Stat şi Probleme Speciale şi unităţilor teritoriale subordonate acesteia se face pe baza listelor de prezenţă aprobate de către preşedintele Administraţiei Naţionale a Rezervelor de Stat şi Probleme Speciale, respectiv de către conducătorii unităţilor teritoriale subordonate.

ART. 6

(1) Aparatul tehnic auxiliar al birourilor electorale de circumscripţie va fi dimensionat în funcţie de bugetul alocat.

(2) Fondul indemnizaţiilor stabilite pentru personalul tehnic auxiliar şi statisticieni, fără a include informaticienii, nu poate depăşi:

a) 32.000 de lei, în cazul birourilor electorale de circumscripţie comunală;

b) 50.000 de lei, în cazul birourilor electorale de circumscripţie orăşenească sau municipală;

c) 250.000 de lei, în cazul birourilor electorale de circumscripţie judeţeană, al biroului electoral de circumscripţie a municipiului Bucureşti, precum şi al birourilor electorale de circumscripţie ale sectoarelor municipiului Bucureşti.

(3) Prin excepţie de la prevederile alin. (2), la cererea temeinic justificată a preşedinţilor birourilor electorale, cu avizul prefectului, Ministerul Afacerilor Interne poate aloca sume de bani suplimentare peste plafoanele fondurilor indemnizaţiilor prevăzute la alin. (2), cu încadrare în bugetul alocat conform anexei.

ART. 7

Din bugetul de stat, prin bugetul Autorităţii Electorale Permanente, pentru pregătirea, organizarea şi desfăşurarea alegerilor din data de 9 iunie 2024, se asigură fondurile necesare finanţării următoarelor categorii de cheltuieli:

a) cheltuielile pentru sediul, dotarea şi funcţionarea Biroului Electoral Central;

b) indemnizaţiile membrilor Biroului Electoral Central, precum şi indemnizaţiile de protocol ale acestora;

c) indemnizaţiile personalului tehnic auxiliar al Biroului Electoral Central şi ale statisticienilor care îşi desfăşoară activitatea pe lângă acest birou, precum şi indemnizaţiile de protocol ale acestora;

d) indemnizaţiile de protocol ale personalului Ministerului Afacerilor Interne care asigură punerea în aplicare a planurilor de măsuri privind activităţile specifice din competenţă în vederea organizării şi desfăşurării în bune condiţii a alegerilor, aprobate la nivelul Ministerului Afacerilor Interne şi al Poliţiei Române, la Biroul Electoral Central;

e) cheltuielile de protocol pentru Biroul Electoral Central;

f) cheltuielile pentru imprimarea buletinelor de vot;

g) cheltuielile pentru confecţionarea timbrelor autocolante;

h) cheltuielile pentru confecţionarea ştampilelor cu menţiunea "VOTAT" şi a ştampilelor Biroului Electoral Central;

i) cheltuielile pentru plata hârtiei efectiv consumate pentru imprimarea buletinelor de vot;

j) cheltuielile privind dezvoltarea şi asistenţa tehnică pentru funcţionarea Registrului electoral, precum şi activităţile specifice de gestionare a acestuia în perioada electorală;

k) cheltuielile privind dezvoltarea şi asistenţa tehnică pentru programele informatice utilizate la desemnarea preşedinţilor birourilor electorale ale secţiilor de votare şi a locţiitorilor acestora, precum şi a operatorilor de calculator ai birourilor electorale ale secţiilor de votare;

l) cheltuielile de informare a alegătorilor;

m) cheltuielile pentru observatorii internaţionali;

n) cheltuielile pentru organizarea procedurilor de recrutare şi selecţie a experţilor electorali, precum şi a operatorilor de calculator ai birourilor electorale ale secţiilor de votare;

o) cheltuielile pentru realizarea, distribuirea şi/sau difuzarea de publicaţii, ghiduri, broşuri şi/sau pliante specifice în materie electorală;

p) cheltuielile de instruire a operatorilor de calculator şi a mandatarilor financiari;

q) cheltuielile pentru arhivarea materialelor primite de la Biroul Electoral Central.

ART. 8

(1) Din bugetul de stat, prin bugetul Ministerului Afacerilor Interne, pentru pregătirea, organizarea şi desfăşurarea alegerilor din data de 9 iunie 2024, se asigură fondurile necesare finanţării următoarelor categorii de cheltuieli:

a) cheltuielile pentru punerea în aplicare a planurilor de măsuri privind activităţile specifice din competenţă în vederea organizării şi desfăşurării în bune condiţii a alegerilor, aprobate la nivelul Ministerului Afacerilor Interne şi al Poliţiei Române, precum şi pentru plata indemnizaţiilor prevăzute la art. 23 alin. (2) şi (3) din Ordonanţa de urgenţă a Guvernului nr. 21/2024;

b) cheltuielile de mentenanţă a mijloacelor de transport furnizate Biroului Electoral Central şi cheltuielile de carburant aferente.

(2) Din bugetul de stat, prin bugetul Ministerului Afacerilor Interne, pentru instituţiile prefectului, pentru pregătirea, organizarea şi desfăşurarea alegerilor din data de 9 iunie 2024, se asigură fondurile necesare finanţării următoarelor categorii de cheltuieli:

a) indemnizaţiile membrilor birourilor electorale de circumscripţie şi ai birourilor electorale ale secţiilor de votare din ţară;

b) indemnizaţiile personalului tehnic auxiliar, ale informaticienilor şi ale statisticienilor ce fac parte din personalul tehnic auxiliar al birourilor electorale de circumscripţie;

c) indemnizaţiile operatorilor de calculator ai birourilor electorale ale secţiilor de votare;

d) cheltuieli privind asigurarea condiţiilor logistice necesare pentru organizarea de instruiri, sesiuni de selecţie şi examene, potrivit legislaţiei electorale;

e) decontarea cheltuielilor de transport al preşedinţilor birourilor electorale ale secţiilor de votare, al locţiitorilor acestora şi al operatorilor de calculator la şi de la şedinţele de instruire din localitatea de domiciliu sau reşedinţă, după caz, precum şi în exercitarea atribuţiilor ce le revin;

f) cheltuielile de transport, ambalare şi distribuire a materialelor, a documentelor şi a tipizatelor prevăzute de lege pentru desfăşurarea procesului electoral;

g) cheltuielile pentru confecţionarea ştampilelor birourilor electorale de circumscripţie şi a ştampilelor de control ale secţiilor de votare;

h) cheltuielile pentru confecţionarea şi distribuirea ecusoanelor membrilor birourilor electorale ale secţiilor de votare;

i) cheltuielile pentru asigurarea condiţiilor materiale necesare funcţionării grupurilor tehnice de lucru de pe lângă comisiile tehnice;

j) cheltuielile privind arhivarea materialelor rezultate din procesul electoral.

ART. 9

Din bugetul de stat, prin bugetul Serviciului de Telecomunicaţii Speciale, pentru pregătirea, organizarea şi desfăşurarea alegerilor din data de 9 iunie 2024, se asigură fondurile necesare finanţării următoarelor categorii de cheltuieli:

a) cheltuieli aferente asigurării serviciilor de telefonie specială şi de comunicaţii de voce şi date, necesare birourilor electorale;

b) cheltuieli pentru achiziţionarea terminalelor utilizate de birourile electorale;

c) cheltuieli pentru implementarea sistemelor informatice şi de comunicaţii necesare birourilor electorale, precum şi pentru intervenţiile necesare remedierii disfuncţionalităţilor acestora;

d) cheltuieli pentru dezvoltarea aplicaţiilor şi serviciilor informatice destinate procesului electoral;

e) cheltuieli pentru asigurarea asistenţei tehnice a Sistemului informatic de monitorizare a prezenţei la vot şi de prevenire a votului ilegal şi pentru intervenţiile necesare remedierii disfuncţionalităţilor acestuia;

f) cheltuieli aferente participării personalului propriu la activităţile de pregătire şi organizare a alegerilor din data de 9 iunie 2024, precum şi la cele de selecţie a operatorilor de calculator.

ART. 10

Din bugetul de stat, prin bugetul Secretariatului General al Guvernului pentru Institutul Naţional de Statistică şi direcţiile teritoriale de statistică, la alegerile din data de 9 iunie 2024, se asigură fondurile necesare finanţării următoarelor categorii de cheltuieli:

a) cheltuielile pentru tipărirea proceselor-verbale privind consemnarea rezultatelor votării;

b) cheltuielile pentru dotarea cu echipamente, tehnică de calcul, consumabile şi servicii necesare pentru organizarea şi funcţionarea staţiilor de prelucrare;

c) cheltuielile pentru instruirea personalului implicat în efectuarea operaţiunilor tehnice privind stabilirea rezultatelor alegerilor.

ART. 11

Din bugetul de stat, prin bugetul Secretariatului General al Guvernului pentru Administraţia Naţională a Rezervelor de Stat şi Probleme Speciale, la alegerile din data de 9 iunie 2024, se asigură fondurile necesare finanţării următoarelor categorii de cheltuieli:

a) cheltuielile cu transportul hârtiei necesare imprimării buletinelor de vot de la sediile unităţilor teritoriale ale Administraţiei Naţionale a Rezervelor de Stat şi Probleme Speciale până la punctul în care se realizează tipărirea;

b) cheltuielile cu transportul hârtiei rămase neutilizate de la punctul în care s-a realizat tipărirea buletinelor de vot la sediile unităţilor teritoriale ale Administraţiei Naţionale a Rezervelor de Stat şi Probleme Speciale;

c) indemnizaţiile pe zi de activitate prevăzute la art. 23 alin. (4) din Ordonanţa de urgenţă a Guvernului nr. 21/2024 pentru personalul propriu care asigură centralizarea, manipularea, transportul, livrarea, distribuirea, restituirea şi/sau predarea hârtiei necesare tipăririi buletinelor de vot, respectiv preluarea hârtiei rămase neutilizată.

ART. 12

(1) Din bugetul de stat, prin bugetul Agenţiei Naţionale de Integritate, la alegerile din data de 9 iunie 2024, se asigură fondurile necesare finanţării cheltuielilor pentru primirea, procesarea şi publicarea declaraţiilor de avere şi de interese depuse de către candidaţi.

(2) Din bugetul de stat, prin bugetul Consiliului Naţional pentru Studierea Arhivelor Securităţii, la alegerile din data de 9 iunie 2024, se asigură fondurile necesare finanţării cheltuielilor pentru primirea şi verificarea declaraţiilor candidaţilor, date conform Ordonanţei de urgenţă a Guvernului nr. 24/2008 privind accesul la propriul dosar şi deconspirarea Securităţii, aprobată cu modificări şi completări prin Legea nr. 293/2008, cu modificările şi completările ulterioare.

ART. 13

Din bugetul de stat, prin bugetul Ministerului Afacerilor Externe, pentru pregătirea, organizarea şi desfăşurarea alegerilor pentru membrii din România în Parlamentul European din data de 9 iunie 2024, se asigură fondurile necesare finanţării următoarelor categorii de cheltuieli:

a) sumele necesare pentru acoperirea cheltuielilor pentru organizarea şi dotarea secţiilor de votare din străinătate, precum şi pentru organizarea procesului electoral în străinătate;

b) sumele necesare pentru acoperirea cheltuielilor pentru închirierea spaţiilor, dotarea şi funcţionarea biroului electoral pentru secţiile de votare din străinătate;

c) sumele necesare pentru acoperirea cheltuielilor pentru confecţionarea ştampilei biroului electoral pentru secţiile de votare din străinătate şi a ştampilelor de control ale birourilor electorale ale secţiilor de votare din străinătate;

d) indemnizaţiile membrilor biroului electoral pentru secţiile de votare din străinătate;

e) indemnizaţiile personalului tehnic auxiliar şi ale statisticienilor biroului electoral pentru secţiile de votare din străinătate;

f) indemnizaţiile membrilor birourilor electorale ale secţiilor de votare din străinătate;

g) indemnizaţiile de protocol ale personalului structurilor Ministerului Afacerilor Interne care asigură punerea în aplicare, la sediul biroului electoral pentru secţiile de votare din străinătate, a planurilor de măsuri privind activităţile specifice din competenţă în vederea organizării şi desfăşurării în bune condiţii a alegerilor, aprobate la nivelul Ministerului Afacerilor Interne şi al Poliţiei Române;

h) ambalarea, transportul şi distribuirea materialelor, documentelor, a tipizatelor şi terminalelor informatice necesare votării în străinătate;

i) cheltuielile pentru serviciile de comunicaţii din străinătate, inclusiv pentru cartelele de telefonie mobilă aferente terminalelor informatice utilizate în secţiile de votare din străinătate;

j) cheltuielile de deplasare în vederea participării la procesul electoral ale preşedinţilor birourilor electorale ale secţiilor de votare din străinătate, locţiitorilor acestora şi ale membrilor birourilor electorale pentru secţiile de votare din străinătate desemnaţi din rândul persoanelor propuse de către Ministerul Afacerilor Externe.

ART. 14

(1) La alegerile din data de 9 iunie 2024, municipiile, oraşele, comunele şi sectoarele municipiului Bucureşti suportă din bugetul propriu următoarele categorii de cheltuieli:

a) cheltuielile privind întocmirea şi tipărirea listelor electorale permanente;

b) cheltuielile privind întocmirea şi tipărirea listelor electorale complementare şi a copiilor de pe listele electorale complementare;

c) cheltuielile privind întocmirea şi tipărirea listelor electorale speciale şi a copiilor de pe listele electorale speciale;

d) cheltuielile pentru imprimarea tipizatelor listelor electorale suplimentare şi a extraselor de pe lista electorală permanentă, copia de pe lista electorală complementară, copia de pe lista electorală specială şi de pe listele electorale suplimentare;

e) cheltuielile privind urnele de vot, urnele speciale şi cabinele de vot;

f) cheltuielile de informare a alegătorilor privind delimitarea secţiilor de votare şi sediile acestora;

g) cheltuielile pentru asigurarea locurilor speciale de afişaj electoral şi amplasarea de panouri electorale;

h) cheltuielile materiale pentru dotarea şi funcţionarea sediilor birourilor electorale de circumscripţie municipală, orăşenească, comunală şi de sector al municipiului Bucureşti;

i) cheltuielile materiale pentru dotarea şi funcţionarea sediilor secţiilor de votare;

j) cheltuielile pentru achiziţionarea tuşului, a tuşierelor şi a altor materiale necesare votării;

k) cheltuielile pentru deplasarea urnei speciale;

l) decontarea cheltuielilor de transport al preşedinţilor birourilor electorale de circumscripţie şi al locţiitorilor acestora din localitatea de domiciliu sau reşedinţă, după caz, în exercitarea atribuţiilor ce le revin;

m) cheltuielile privind spaţiile în care se organizează instruiri, sesiuni de selecţie şi examene, potrivit legislaţiei electorale;

n) cheltuielile pentru dotarea grupurilor sanitare ale sediilor secţiilor de votare din ţară cu materiale destinate igienei personale, precum săpun, prosoape de hârtie şi uscătoare de mâini.

(2) Pentru reducerea cheltuielilor necesare în vederea desfăşurării procesului electoral, primarii vor utiliza materialele de logistică electorală recuperate de la alegerile anterioare şi aflate în stare bună.

ART. 15

Consiliile judeţene şi Consiliul General al Municipiului Bucureşti pot suporta din bugetul propriu cheltuielile materiale pentru întreţinerea, dotarea şi funcţionarea sediilor birourilor electorale de circumscripţie judeţeană şi a sediului biroului electoral de circumscripţie a municipiului Bucureşti.

ART. 16

În vederea acoperirii cheltuielilor suplimentare determinate de organizarea şi desfăşurarea alegerilor din data de 9 iunie 2024, limita maximă a consumului de carburanţi, corespunzător lunilor martie - iunie 2024, se suplimentează cu 50% faţă de normativele în vigoare, pentru autorităţile administraţiei publice şi instituţiile publice implicate în organizarea alegerilor.

ART. 17

În termen de 60 de zile de la data publicării în Monitorul Oficial al României a rezultatului alegerilor din data de 9 iunie 2024, autorităţile administraţiei publice centrale şi locale implicate în organizarea şi desfăşurarea procesului electoral au obligaţia de a comunica Autorităţii Electorale Permanente situaţia sumelor alocate şi a cheltuielilor efectuate, separat pe cheltuieli de personal, cheltuieli materiale şi cheltuieli de capital.

PRIM-MINISTRU

**ION-MARCEL CIOLACU**

Contrasemnează:

p. Viceprim-ministru, ministrul afacerilor interne,

**Bogdan Despescu,**

secretar de stat

Preşedintele Autorităţii Electorale Permanente,

**Toni Greblă**

Secretarul general al Guvernului,

**Mircea Abrudean**

Ministrul afacerilor externe,

**Luminiţa-Teodora Odobescu**

Ministrul dezvoltării, lucrărilor publice şi administraţiei,

**Adrian-Ioan Veştea**

Ministrul muncii şi solidarităţii sociale,

**Simona Bucura-Oprescu**

Ministrul finanţelor,

**Marcel-Ioan Boloş**

Bucureşti, 14 martie 2024.

Nr. 206.

ANEXĂ\*)

\*) Anexa este reprodusă în facsimil.

**BUGETUL ŞI STRUCTURA**

**cheltuielilor necesare pentru pregătirea, organizarea şi desfăşurarea alegerilor din data de 9 iunie 2024**

Semnificaţia coloanelor din tabelul de mai jos este următoarea:

A - Capitol;

B - Bunuri şi servicii;

C - Active nefinanciare.

**- mii lei -**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

| **INSTITUŢIA** | **A** | **Cheltuieli** | **TOTAL** |

| | |\_\_\_\_\_\_\_\_\_\_\_\_\_\_\_\_\_\_\_\_\_\_\_\_| |

| | | **Personal**| **B** | **C** | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**I. Ministerul Afacerilor** | | **840.500**|**285.400**| **1.000**|**1.126.900**|

|**Interne** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |1. Instituţiile |51.01| 800.000|185.000| 1.000| 986.000|

| |prefectului | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |**TOTAL CAP 51.01** |**51.01**| **800.000**|**185.000**| **1.000**| **986.000**|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |**TOTAL CAP 61.01** |**61.01**| **40.000**|**100.000**| **0**| **140.000**|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |**TOTAL CAP 65.01** |**65.01**| **500**| **400**| **0**| **900**|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**II. Secretariatul General al**| | **883**| **4.239**|**12.973**| **18.095**|

|**Guvernului** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |**- Institutul Naţional de** |51.01| **382**| **3.939**|**12.973**| **17.294**|

| |**Statistică** | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |1. Aparat propriu |51.01| 41| 537| 401| 979|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |2. Direcţiile teritoriale|51.01| 341| 3.402|12.572| 16.315|

| |de statistică | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |**- Administraţia Naţională**| | **501**| **300**| **0**| **801**|

| |**a Rezervelor de Stat şi** | | | | | |

| |**Probleme Speciale** | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |1. Aparat propriu şi |61.01| 501| 0| 0| 501|

| |unităţi teritoriale | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |2. Unităţi teritoriale |80.01| 0| 300| 0| 300|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**III. Autoritatea Electorală** |**51.01**| **8.319**| **73.532**| **3.470**| **85.321**|

|**Permanentă** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |1. Aparat propriu |51.01| 368| 70.791| 974| 72.133|

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

| |2. Biroul Electoral |51.01| 7.951| 2.741| 2.496| 13.188|

| |Central | | | | | |

|\_\_|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**IV. Ministerul Afacerilor** |**51.01**| **128.531**| **60.000**| **3.000**| **191.531**|

|**Externe** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**V. Serviciul de** |**61.01**| **22.700**| **41.800**|**70.000**| **134.500**|

|**Telecomunicaţii Speciale** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**VI. Agenţia Naţională de** |**51.01**| **0**| **4.237**| **0**| **4.237**|

|**Integritate** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**VII. Consiliul Naţional** |**51.01**| **0**| **100**| **700**| **800**|

|**pentru Studierea Arhivelor** | | | | | |

|**Securităţii** | | | | | |

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

|**TOTAL GENERAL** | |**1.000.933**|**469.308**|**91.143**|**1.561.384**|

|\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_|\_\_\_\_\_|\_\_\_\_\_\_\_\_\_|\_\_\_\_\_\_\_|\_\_\_\_\_\_|\_\_\_\_\_\_\_\_\_|

---------------